นายกรัฐมนตรี ออกข้อสั่งการด่วน รับมือการแพร่ระบาดโควิด-19 ขอความร่วมมือหน่วยงานภาครัฐภาคเอกชน เรื่องกิจกรรมที่มีการรวมตัวของประชาชนเสี่ยงการแพร่ระบาด
นายกรัฐมนตรี ออกข้อสั่งการด่วน รับมือการแพร่ระบาดโควิด-19 ขอความร่วมมือหน่วยงานภาครัฐภาคเอกชน เรื่องกิจกรรมที่มีการรวมตัวของประชาชนเสี่ยงการแพร่ระบาด พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ออกข้อสั่งการนายกรัฐมนตรีในมาตรการระยะเร่งด่วนสำหรับการแก้ไขปัญหาจากโรคติดเชื้อไวรัสโคโรนา 2019 หรือโควิด-19 และประกาศของกระทรวงสาธารณสุขในการควบคุมโรค โดยในด้านการป้องกันโรคและสุขภาพ ได้เน้นให้ส่วนราชการและหน่วยงานอื่นของรัฐ ดำเนินการตามมาตรการของกระทรวงสาธารณสุขอย่างเคร่งครัด การระงับ หรือเลื่อนการเดินทางไปศึกษา ดูงาน อบรม หลักสูตร หรือประชุม ในประเทศที่มีการระบาด ให้เจ้าหน้าที่ที่เดินทางกลับมาจาก หรือเดินทางผ่าน หรือมีเส้นทางแวะผ่าน ประเทศที่เสี่ยงต่อการติดเชื้อจำเป็นต้องสังเกตอาการ หยุดปฏิบัติงานภายในที่พัก 14 วันโดยไม่ถือเป็นวันลา ในส่วนกรณีของประชาชนทั่วไปให้ด่านควบคุมโรคติดต่อระหว่างประเทศดำเนินการคัดกรองอย่างเคร่งครัด ขณะที่การกำกับดูแล การกักกันตนเอง ณ ที่พักอาศัยให้มีการบูรณาการการดำเนินงานระหว่างชุมชน จิตอาสา อาสาสมัครสาธารณสุขประจำหมู่บ้าน (อสม.) และสถานพยาบาลในพื้นที่ ในการติดตาม เฝ้าระวัง ป้องกันอย่างใกล้ชิด จัดให้มีศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 (COvD-19)ขึ้น ณ ทำเนียบรัฐบาล บูรณาการข้อมูลรับเรื่องร้องเรียนจากประชาชน และสื่อสารข้อมูลที่ถูกต้องให้กับสาธารณชน ทุกหน่วยงานร่วมกันพิจารณาปริมาณความต้องการของสินค้าที่จำเป็นการป้องกันการแพระบาด เช่น หน้ากากอนามัย และน้ำยาฆ่าชื้อหรือเจลฆ่าเชื้อ นอกจากนี้ยังให้ทุกหน่วยงานบูรณาการคัดกรอง สถานีให้บริการด้านคมนาคมทุกแห่ง รวมถึงพื้นที่สาธารณะต่างๆ การจัดพื้นที่สำหรับสังเกตอาการหากมีความจำเป็นพร้อมขอความร่วมมือจากผู้ประกอบการและภาครัฐภาคเอกชน หลีกเลี่ยง หรือเลื่อนการจัดกิจกรรมที่มีการรวมตัวของประชาชนจำนวนมาก นอกจากนี้ ยังมอบให้นายสมคิด จาตุศรีพิทักษ์ รองนายกรัฐมนตรี รวมถึงรัฐมนตรีว่าการกระทรวงการคลังจัดทำมาตรการบรรเทาผลกระทบและกระตุ้นเศรษฐกิจนายกรัฐมนตรี เปิดเผยเพิ่มเติมว่า ได้สั่งการให้ 11 โรงงานเพิ่มกำลังการผลิตหน้ากากอนามัย รวมถึงแนวทางให้องค์กรปกครองท้องถิ่นผลิตหน้ากากอนามัยแบบผ้าจำนวน 50 ล้านชิ้น ภายใน 10 วัน เพื่อให้เป็นทางเลือกและเพียงพอต่อความต้องการมากที่สุด ทั้งนี้หากพบมีการจำหน่ายหน้ากากอนามัยที่อาจเข้าข่ายไม่ถูกต้องก็ขอให้แจ้งข้อมูลเข้ามาที่หน่วยงานรัฐส่วนมาตรการรองรับ แรงงานไทยผิดกฎหมายในเกาหลีใต้ หรือผีน้อย นายกรัฐมนตรีกล่าวว่า จะมีการประชุมในวันพรุ่งนี้เพื่อกำหนดแนวทางปฏิบัติที่เหมาะสม ส่วนของการปรับตัวและการดำเนินการหากมีการตรวจพบเชื้อ เนื่องจากมีคนไทยในกรณีนี้จำนวนมาก ซึ่งในส่วนที่ประชาชนยังไม่มั่นใจนั้นก็จำเป็นจะต้องทำความเข้าใจเพิ่มเติมว่า โรคดังกล่าวมีการติดต่ออย่างไร พร้อมยืนยันวันนี้ไทยมีความพร้อมด้านสาธารณสุข ย้ำรัฐบาลให้ความสำคัญสุขภาพของประชาชนคนไทยเป็นหลัก